En heldig dansker har vundet den største gevinst i Vikinglotto nogensinde

Onsdag aften har en dansker vundet førstepræmien i Vikinglotto med en gevinst på 206.913.776 kroner. Det er den største gevinst, der er vundet i Vikinglotto i Danmark.

Det skriver Danske Spil i en pressemeddelelse.

Den heldige vinder bor i Helsingør Kommune, men Danske Spil har endnu ikke hørt fra vinderen.

- Det er dejligt, at en dansker har vundet Vikinglotto – og så er der til og med tale om en af de største gevinster, der er vundet i lotteriet gennem tiderne. Jeg er kisteglad på vegne af vinderen, siger Pernille Mehl, direktør i Danske Lotteri Spil.

Den hidtidige rekord for Vikinglotto var på 140 millioner kroner. Den blev vundet i 2016.

Vikinglotto kan spilles i Danmark, Sverige, Norge, Finland, Island, Estland, Letland, Litauen og Slovenien.